Március 1-jén a csapatok megkezdték Barcelonában a második teszthetüket, itt rövidre sikerült a Haas istálló első napja. Kisebb-nagyobb megbízhatósági problémákkal küzdött a csapat, a motorral volt gond. Gutiérrez hiába kezdte jól a keddi napot, csak 23 kört tudott megtenni üzemanyag-problémák miatt. Másnap ismét nem alakult jól a csapatnak, turbóhiba miatt gyakorlatilag kihagyták az egész tesztnapot. Csütörtökre a turbó problémát rendbe hozták a csapat mérnökei és szerelői. Ezután a pályán adódtak problémák az autóval, amely felett kétszer is elvesztette az irányítást Romain Grosjean. Blokkoltak az első kerekek és egyenesen kicsúszott a francia, de szerencsére a fal előtt állt meg. Második hibáját követően két és fél óra szerelés után még visszatért a pályára. A francia pilóta összesen 77 kört teljesített, mielőtt harmadszorra is a kavicságyban találta magát. Ez percekkel a leintés előtt történt, így a csütörtöki programot már nem indították újra. A tesztnap után kiderült, hogy az elektronikus fékrendszer hibája miatt történt két kicsúszás, míg az utolsó piros zászlót a leintés előtt az okozta, hogy a pilóta túl nagy erővel találta el a rázókövet, mire a motor lekapcsolt. Az utolsó napra a fékrendszer hibáját is kijavították. Az istállónál Romain Grosjean volt szolgálatban a nap nagy része során, majd délután átadta helyét Esteban Gutiérreznek, miután a mexikói pilóta keveset tudott tesztelni. A 10. és 11. helyen végeztek a pilóták, Grosjean és Gutiérrez sorrendben.